OU-KK-OO-2024/006431-005

**Záznam**

**z pracovného stretnutia s primátormi a starostami okresu Kežmarok konaného**

**dňa 11. marca 2024**

**Miesto konania:** Malá zasadačka úradu, Dr. Alexandra 61, Kežmarok (1. poschodie)

**Prítomní:** podľa prezenčnej listiny (príloha č. 1)

**Program stretnutia:**

1. Registrácia
2. Otvorenie stretnutia
3. Predstavenie členov nového Riadiaceho výboru najmenej rozvinutého okresu Kežmarok
4. Oboznámenie s novým Štatútom a rokovacím poriadkom Riadiaceho výboru najmenej rozvinutého okresu a Metodikou poskytovania, monitorovania a hodnotenia regionálneho príspevku
5. Diskusia
6. Záver

**Priebeh stretnutia:**

Pracovné stretnutie otvoril vedúci všeobecnej vnútornej správy (ďalej len „VVS“) Ing. Dušan Mašlonka privítaním prítomných hostí. Predstavil prednostku Okresného úradu Kežmarok Mgr. Katarínu Bendíkovú, riaditeľa Úradu práce sociálnych vecí a rodiny Kežmarok (ďalej len „ÚPSVaR) PhDr. Jána Sýkoru, MBA, vedúcich všetkých odborov okresného úradu (ďalej len „OÚ“) a pracovníčky regionálneho rozvoja.

Následne vystúpila prednostka OÚ. Privítala prítomných hostí, uviedla, že stretnutie bolo zvolané za účelom zoznámiť sa so starostami a primátormi okresu Kežmarok.

Oboznámila prítomných s priebehom stretnutia prednostov OÚ a primátorov miest NRO, ktoré sa konalo dňa 22. januára v Prešove. V skratke zopakovala o čom na uvedenom stretnutí štátny tajomník I. ministerstva investícií, regionálneho rozvoja a informatizácie SR (ďalej len „MIRRI SR“), PhDr.  Michal Kaliňák prítomných informoval, čo chce vláda urobiť pre najmenej rozvinuté okresy (ďalej len „NRO“), ktorých je v súčasnosti na Slovensku 20 a uviedol, že ako kritérium pre zaradenie okresov medzi NRO bola nezamestnanosť.

Vláda chce premenovať NRO na prioritné okresy, nastaviť nové kritéria, aby na Slovensku neboli takzvané potravinové púšte, t. j. susedné obce nemajú potraviny. Veľká úloha rozvoja okresov bude na prednostoch OÚ ako ďalej konštatoval pán štátny tajomník, že prednosta je síce politická funkcia, ale prednosta nebude štatista ale hráč, ktorý bude zodpovedný za to, akým spôsobom sa budú prijímať opatrenia. Ďalej informoval, že každý kvartál bude vyhodnotenie, ako sa okres posunul, akým spôsobom boli investované financie a bude podpora aj cezhraničných projektov. To znamená komplexný prístup a porovnávanie jednotlivých okresov a prednostovia budú pod kontrolou starostov, MIRRI SR a pod paľbou detailných pohľadov a vyhodnocovaní.

Uviedol, že vláda v budúcnosti plánuje cezhraničné projekty a zriadenie centier zdieľaných služieb, to je jeden úradník pre viacero dedín, z jedného bodu spravovanie kamier, kamerový systém pod jednou strechou - kamery pod celý okres. Komplexným riešením a spoluprácou viacerých ministerstiev sa zníži kriminalita, ktorá je hrozbou v chudobnejších okresoch. Cieľom je, aby policajti mali prístup ku kamerám, aby ľudia vedeli, že sú v bezpečí.

Ako primátorov a starostov by Vás mohlo zaujímať, čo sa týka témy marginalizovaných rómskych komunít, že minister investícií, regionálneho rozvoja a informatizácie SR Richard Raši po výjazdovom rokovaní na tlačovej konferencii v Michalovciach informoval, že sa posilnia rómske hliadky, čím sa pomôže nielen marginalizovaným komunitám, ale aj majoritnému obyvateľstvu.

Pán minister Raši uviedol, že výzvy na Miestne občianske a preventívne služby (MOaPS) sú navýšené o milióny eur, čím sa zlepší bezpečnosť a zvýši sa zamestnanosť vo viac ako 400 mestách a obciach po celom Slovensku. Minulého roku v júni z výzvy Program Slovensko na Miestne občianske a preventívne služby **sa z pôvodných 50 miliónov eur podarilo navýšiť až na takmer 82 miliónov eur.** Namiesto 256 obcí, ktoré už získali nenávratný finančný príspevok, sa tak podporí až 424 obcí, miest a mestských častí (v prípade Bratislavy a Košíc) po celom Slovensku. Vďaka projektu získa prácu vyše 2 000 obyvateľov marginalizovaných rómskych komunít.

Minister ďalej informoval, že sa pripravuje novela zákona o verejnom obstarávaní z dielne MIRRI SR, vďaka ktorej sa podarí zrýchliť a zefektívniť celý proces verejného obstarávania (VO), čo je kľúčové aj pre jednoduchšie čerpanie eurofondov či štátnych dotácií.

Pani prednostka ďalej informovala prítomných o pracovnom stretnutí predstaviteľov MIRRI SR za prítomnosti pána ministra Rašiho, štátneho tajomníka Kaliňáka a pracovníkov MIRRI SR, ktoré sa konalo dňa 29. 02. 2024 v Košiciach, ktoré bolo zvolané za účelom oboznámenia sa s novým Štatútom a rokovacím poriadkom riadiaceho výboru NRO, ktorý nadobudol platnosť a účinnosť dňa 8. februára 2024, ktorý upravuje zriadenie, postavenie, pôsobnosť, úlohy, činnosti, členstvo, rokovanie a hlasovanie Riadiaceho výboru NRO a novouMetodikou poskytovania, monitorovania a hodnotenia regionálneho príspevku, ktorá nadobudla platnosť a účinnosť dňa 20. februára 2024, ktorá upravuje postup predkladania žiadostí o poskytnutí regionálneho príspevku, postup poskytovania regionálneho príspevku, monitorovanie merateľných ukazovateľov poskytnutého regionálneho príspevku, hodnotenie plnenia plánu rozvoja.

Základnou zmenou v ŠTATÚTE je zmena počtu členov v riadiacom výbore zo 7 členov na 5 členov a to:

* 1 predseda riadiaceho výboru, prednostka OÚ - Mgr. Katarína Bendíková
* 1 zástupca MIRRI - Ing. Matej Puzder, PhD. MBA
* 1 zástupca VÚC - JUDr. Štefan Bieľak
* 1 zástupca ZMOS - Ing. Ján Kurňava
* 1 zástupca TRIPARTITA – Mgr. Martin Huba

Ďalšou zmenou v metodike je postup pri hodnotení projektov a pripravujú sa dodatkovať Plány rozvoja NRO (rozšírenie o ďalšie aktivity). Pri podpore projektov sa bude prihliadať nie len na projekty, ktoré vytvárajú pracovné miesta, ale aj na projekty, ktoré sú strategicky dôležité pre rozvoj okresu, podporujú nepriamo vytvorené pracovné miesta, majú kladný vplyv na životné prostredie a na kvalitu života obyvateľov v okrese.

OÚ bude v rámci vyhlásenej výzvy o poskytnutie regionálneho príspevku prerozdeľovať v roku 2024 sumu **782 314,89 €**, z uvedenej sumy bude pre podnikateľské subjekty poskytnutý regionálny príspevok maximálne vo výške 30% čo je 234 694,46 €. Ostatné finančné prostriedky budú prerozdelené pre ostatných oprávnených žiadateľov, ktorí sú uvedení vo výzve v prílohe č. 1 k Metodike na strane 2. ods. 8. V uvedenej prílohe sú uvedené všetky podstatné informácie a pomôcky k vypracovaniu a predkladaniu žiadosti o regionálny príspevok. Okrem toho na strane 7 je uvedený zoznam príloh k žiadosti o regionálny príspevok.

Vyhlásenie výzvy je plánované na apríl 2024, akonáhle bude výzva vyhlásená všetci budú informovaní pracovníčkami regionálneho rozvoja Veronikou Gromanovou a Dominikou Scholtz, ktoré budú nápomocné pri vypĺňaní žiadosti o regionálny príspevok. V rámci spolupráce je možné si s pracovníčkami dohodnúť stretnutia a konzultácie.

Následne odovzdal pán Mašlonka slovo pracovníčkam regionálneho rozvoja, aby informovali prítomných o zmenách v Metodike poskytovania, monitorovania a hodnotenia regionálneho príspevku. Pani Gromanová informovala prítomných čo je metodika, čo upravuje a to konkrétne:

* postup predkladania žiadostí o poskytnutie regionálneho príspevku
* postup poskytovania regionálneho príspevku
* monitorovanie merateľných ukazovateľov poskytnutého regionálneho príspevku
* hodnotenie plnenia plánu rozvoja
* vzory základných dokumentov k poskytovaniu regionálneho príspevku (výzva, žiadosť, hodnotiaci hárok).

Ďalej za ÚPSVaR poskytol informácie pán riaditeľ Sýkora a oboznámil, že okres Kežmarok je prvý v rámci Slovenskej republiky v evidovanej nezamestnanosti. Informoval o projektoch Podpora udržania pracovných návykov 1. a Podpora udržania pracovných návykov 2. a skonštatoval, že žiadosť si podalo 32 obcí. Pán riaditeľ verí, že sa cez projekty či už prostredníctvom  MIRRI SR, alebo cez ÚPSVaR zníži nezamestnanosť v okrese Kežmarok.

**Diskusia:**

K otázke pána primátora Spišskej Belej Ing. Mgr. Petra Ziburu, smerujúcej k rozšíreniu finančných možností výzvy a možnosti druhého kola výziev čo sa týka NRO, aby sa vedeli pripraviť na projekty pre dobudovanie priemyselného parku v ich meste (aktuálny možný rozsah je obmedzujúci na spracovanie nových projektov z hľadiska finančnej náročnosti najmä  vzhľadom na pravdepodobnosť úspešnosti schválenia žiadosti z prostriedkov NRO) - odpoveď p. prednostky: nemáme informácie o možnosti navyšovania pridelených finančných prostriedkov na rok 2024.

Prednostka doplnila, že v okrese Kežmarok, vzhľadom na výšku nezamestnanosti pravdepodobne prebehne výjazdové rokovanie vlády, ktoré by mohlo byť prínosom pre okres aj na schválenie dotácii z rozpočtovej rezervy vlády.

Vedúci odboru VVS, Ing. Mašlonka informoval, že sa blížia prezidentské voľby a eurovoľby, požiadal prítomných primátorov a starostov, aby si skontrolovali plnenie ustanovení zákona o štátnych symboloch a znakoch na verejných budovách (umiestnenie zástavy SR a EÚ, ale taktiež ich vhodnosť z hľadiska opotrebenia).

Vedúca organizačného odboru, Ing. Perignáthová, poskytla informácie na vyúčtovanie k platbám za ubytovanie Ukrajincom. Za mesiac február 2024 je možné výkazy predkladať v starých aj nových tabuľkách a v mesiaci marec 2024 len v nových tabuľkách. Informácie k Ukrajincom doplnil vedúci odboru krízového riadenia Ing. Marián Trembáč, najmä z hľadiska duplicít vyúčtovania v kolízii s ministerstvom dopravy.

**Najčastejšie kladené otázky a námety:**

1. Musia byť stavebné povolenia podávané spolu so žiadosťou o regionálny príspevok?

Odpoveď: Áno, ak má byť regionálny príspevok poskytnutý na výstavbu, zmenu stavby alebo stavebné úpravy je potrebné spolu so žiadosťou o poskytnutie regionálneho príspevku predložiť:

a) povolenia a stanoviská vydané v zmysle zákona č. 50/1976 Zb. o územnom plánovaní a stavebnom poriadku (stavebný zákon) napr. stavebné povolenie, oznámenie k ohláseniu drobnej stavby

b) projektová dokumentácia overená v stavebnom konaní (napr. súhrnná technická správa)

c) preukázanie iného práva k pozemku alebo stavbe (napr. nájomná zmluva, zmluva o výpožičke)

d) fotodokumentácia súčasného stavu územia

Pani prednostka OÚ Kežmarok Mgr. Katarína Bendíková poďakovala prítomným za účasť.

Na koniec za všetkých prítomných primátorov a starostov poďakoval starosta obce Reľov František Dudžák za výbornú spoluprácu, ochotu a ústretovosť zamestnancom OÚ Kežmarok pri riešení ich požiadaviek, príp. nápomoci pri plnení povinností.

Kežmarok 12. 03. 2024

Spracoval sekretariát riadiaceho výboru: Mgr. Veronika Gromanová

Mgr. Dominika Scholtz

Schválila: Mgr. Katarína Bendíková

Príloha č. 1

**PREZENČNÁ LISTINA**

**z pracovného stretnutia zo dňa 11. 03. 2024 o 10.00 hod. v Malej zasadačke úradu**

|  |  |  |  |
| --- | --- | --- | --- |
| **P. č.** | **Organizácia** | **Titul, meno a priezvisko** | **Podpis** |
| 1. | OÚ Kežmarok - prednostka | Mgr. Katarína Bendíková | prítomná |
| 2. | OÚ Kežmarok - OO | Ing. Jana Perignáthová | prítomná |
| 3. | OÚ Kežmarok - VVS | Ing. Dušan Mašlonka | prítomný |
| 4. | OÚ Kežmarok - OŽP | Ing. Mária Ručková | prítomná |
| 5. | OÚ Kežmarok - OKR | Ing. Marián Trembáč | prítomný |
| 6. | OÚ Kežmarok - CDaPK | Mgr. Bc. Martin Duľa | prítomný |
| 7. | OÚ Kežmarok - PLO | Ing. Vladimír Harabin | prítomný |
| 8. | OÚ Kežmarok - ORVOJ | JUDr. Anna Mýtniková | prítomná |
| 9. | OÚ Kežmarok - OSŽP | Ing. Pavol Krigovský | prítomný |
| 10. | OÚ Kežmarok - KO | Ing. Iveta Kapolková | prítomná |
| 11. | OÚ Kežmarok – pracovník RR | Mgr. Veronika Gromanová | prítomná |
| 12. | OÚ Kežmarok – pracovník RR | Mgr. Dominika Scholtz | prítomná |
| 13. | ÚPSVaR Kežmarok | PhDr. Ján Sýkora, MBA | prítomný |
| 14. | Obec Abrahámovce | Ing. Stanislav Lapko | prítomný |
| 15. | Obec Bušovce | Daniel Jurek | prítomný |
| 16. | Obec Červený Kláštor | Ing. Štefan Džurný | prítomný |
| 17. | Obec Havka | Pavol Jabrocký |  |
| 18. | Obec Holumnica | Bc. Jana Tureková |  |
| 19. | Obec Hradisko | PaedDr. Stanislava Kellnerová |  |
| 20. | Obec Huncovce | Ing. Peter Majerčák | prítomný |
| 21. | Obec Ihľany | Ing. Ondrej Čopjak | prítomný |
| 22. | Obec Jezersko | Milan Krempaský |  |
| 23. | Obec Jurské | Zuzana Molčanyová vz.Hoffman | prítomný |
| 24. | Mesto Kežmarok | PhDr. Mgr. Ján Ferenčák, MBA |  |
| 25. | Obec Krížová Ves | Jozef Grivalský | prítomný |
| 26. | Obec Lechnica | Jozef Musala | prítomný |
| 27. | Obec Lendak | Mgr. Miroslav Koščák | prítomný |
| 28. | Obec Ľubica | Ing. Ján Kapolka | prítomný |
| 29. | Obec Majere | Peter Zelina | prítomný |
| 30. | Obec Malá Franková | Bc. Milan Kalafut | prítomný |
| 31. | Obec Malý Slavkov | Mgr. Ladislav Oravec |  |
| 32. | Obec Matiašovce | Mgr. Marián Štefaňák | prítomný |
| 33. | Obec Mlynčeky | Tomáš Fudaly | prítomný |
| 34. | Obec Osturňa | Kristína Gregoričková | prítomná |
| 35. | Obec Podhorany | Jozef Oračko |  |
| 36. | Obec Rakúsy | Mgr. Monika Jurašková | prítomná |
| 37. | Obec Reľov | František Dudžák | prítomný |
| 38. | Obec Slovenská Ves | Stanislav Gallik | prítomný |
| 39. | Mesto Spišská Belá | Ing. Mgr. Peter Zibura | prítomný |
| 40. | Mesto Spišská Stará Ves | Ing. Ján Kurňava | prítomný |
| 41. | Obec Spišské Hanušovce | Ing. Jozef Pazera | prítomný |
| 42. | Obec Stará Lesná | Ľubomír Lauf | prítomný |
| 43. | Obec Stráne pod Tatrami | Slavomír Badžo |  |
| 44. | Obec Toporec | Gustáv Pompa vz. A. Zupková | prítomná |
| 45. | Obec Tvarožná | Ing. Dagmar Mathiová |  |
| 46. | Obec Veľká Franková | Ing. Jozef Frankovský | prítomný |
| 47. | Obec Veľká Lomnica | Mgr. Peter Duda | prítomný |
| 48. | Obec Vlková | PhDr. Mgr. Peter Bendík |  |
| 49. | Obec Vlkovce | Ing. Ján Kalata | prítomný |
| 50. | Obec Vojňany | Mgr. Zuzana Kučerová |  |
| 51. | Obec Vrbov | Mgr. Tatiana Faltinová |  |
| 52. | Obec Výborná | Ing. Viera Strelová | prítomná |
| 53. | Obec Zálesie | Martin Klimek |  |
| 54. | Obec Žakovce | Mgr. Katarína Krullová | prítomná |